Det igangværende smitteudbrud med nye tilfælde af coronavirus flere steder i Jylland gør, at årets Kimbrerskue bliver aflyst. - I staldene og specielt omkring dyrene kan vi ikke undgå, at dyr og mennesker kommer i tæt kontakt med hinanden, det giver for stor en smitterisiko, siger Ulrik Lund, der er formand for Kimbrerskuet. Styregruppen bag Kimbrerskuet holdt møde søndag aften, hvor det blev besluttet at aflyse Kimbrerskuet 2020, der var planlagt gennemført i weekenden 2.- 4. oktober. Det er første gang i mere end 40 år, der ikke bliver et Kimbrerskue i Messecenter Vesthimmerland i Aars. - I starten af august udsendte vi en pressemeddelelse om at Kimbrerskuet 2020 ville blive gennemført som et tredages skue. Da pressemeddelelsen blev sendt ud, havde vi en klar forventning om at genoplukningens fase fire ville følge den plan, som myndighederne lagde ud i foråret. Vi må dog erkende, at det ikke er tilfældet, hvorfor vi tager konsekvenserne af dette nu, siger formanden.

Opsummering:
Risikoen for coronavirus aflyser årets skue i Messecenter Vesthimmerland i Aars.